《题松阴卷送杜幕长》
明代·童冀

杜郎家住淮水东，早年学种徂徕松。读书窗前爱松绿，日夜望松高过屋。

萧条兵火二十年，有梦不到家山前。长林大谷化荆棘，苍松久作爨下烟。

朅来之官向吴会，松树童童偃华盖。官曹白日困簿书，客邸清宵听竽籁。

故园三径久已荒，东邻西舍浑相忘。昔时遗老无一在，颓垣碧草如人长。

三年坐啸长松下，神武门高冠好挂。买舟载取明月归，更写苍松入图画。

人生出处非偶然，问君宦游今几年。青云得志自可乐，白头归乡也不恶。

作者简介：浙江金华人，字中州。洪武时征入书馆。与宋濂、姚广孝等相唱和。出为全州教官，官至北平教授。以罪死。有《尚絅斋集》。